Nit

Nit je spojovacia súčiastka, ktorá sa používa pri nepriamom nitovaní. Skladá sa z dosadacej hlavy a drieku. Roznitovaním (deformáciou) konca drieku sa vytvorí záverná hlava. Vyrábajú sa z ocelí triedy 10 alebo 11, hliníka, zliatin hliníka, medi, mosadze a iných materiálov. Nity sú väčšinou normalizované.

 Rozdelenie nitov 
Rôzne zdroje používajú rôzne rozdelenia nitov do skupín, napríklad:
 rozdelenie podľa vyhotovenia: presné nity, dvojdielne nity a ostatné nity. 
 podrobnejšie rozdelenie: konštrukčné, kotlové, zápustné, drobné a špeciálne. 

 Označovanie normalizovaných nitov 
Nity sa v technickej dokumentácii označujú dohodnutým spôsobom:
 Nit D x L STN NN NNNN.AB, kde
 D - priemer drieku nitu v mm
 L - dĺžka nitu v mm (dĺžka drieku, alebo aj s časťou hlavy, ktorá sa zapustí)
 STN NN NNNN - číslo normy, ktorá určuje typ a vyhotovenie nitu
 A - prvá doplnková číslica určujúca materiál nitu
 B - druhá doplnková číslica, určujúca úpravu povrchu nitu
Doplnkové číslice nemusia byť zavedené pre všetky typy nitov.

 Typy normalizovaných nitov 
 Nity s polguľovou hlavou - sú základným typom nitu. Vyrábajú sa v bežnom  prevedení (STN 02 2301) v rozsahu priemeru drieku 1 mm - 36 mm a presnom prevedení (STN 02 2302, STN 02 2304/a) v rozsahu 1,6 mm - 10 mm.     
 Nity s plochou guľatou hlavou. Vyrábajú sa v bežnom (STN 02 2303) a presnom (STN 02 2304, STN 02 2304/a) prevedení. Používajú sa do drevených konštrukcií.   
 Zápustné nity - používajú sa tam, kde by vystupujúca dosadacia hlava prekážala a je možné zoslabiť prierez spájanej súčiasky vytvorením zapustenia. Základný tvar určuje STN 02 2311. Existuje viac variánt:
zápustné nity s veľkou hlavou -	STN 02 2313 používajú sa pre spájanie popruhov, remeňov, alebo latiek k pláteným dopravníkom,
zápustné nity so šošovkovitou hlavou s uhlom 100° - STN 02 2317,
presné nity zápustné so šošovkovitou hlavou - STN 02 2320, STN 02 2320/a, STN 02 2320/b.
Nity s plochou hlavou - používajú sa na pripevnenie spojkových a brzdových obložení. Vyrábajú sa ako bežné (STN 02 2330) v rozsahu priemeru drieku 1,4 mm - 8 mm  a navŕtané (STN 02 2331).
Rúrkové nity - používajú sa na pripevnenie spojkových a brzdových obložení:
rúrkové nity tenkostenné valcové - STN 02 2380,
nity rúrkové s lisovanou hlavou - STN 02 2381,
nity rúrkové s lemovanou hlavou - STN 02 2382.
Nity s tŕňom - nazývané aj trhacie (český normovaný názov) alebo slepé (blind - anglický názov). Základné vyhotovenie podľa STN EN ISO 14588, ďalšie podľa iných noriem.
 Nity špecificky určené pre letecký priemysel:
Plné nity s univerzálnou hlavou. Vyrábajú sa z hliníka a zliatin hliníka podľa viacerých noriem (STN EN 214x), z nehrdzavejúcej ocele (STN EN 3135, STN EN 3136), zo zliatin niklu (STN EN 3141, STN EN 3142), titánu (STN EN 3644).
Plné nity so 100° normálnou zapustenou hlavou - z hliníka (STN EN 2551), titánu (STN EN 3643).
Plné nity so 100° normálnou zapustenou polguľovou hlavou zo zliatin hliníka podľa viacerých noriem (STN EN 255x).
Plné nity s normálnou vypuklou hlavou zapustenou pod uhlom 100° - z titánu (STN EN 3642).
Nity na špeciálne použitie s rôznymi typmi hláv z titánu.
 Nity špecificky určené pre letecký a kozmický priemysel:
Plné nity s univerzálnou hlavou' - zo zliatiny niklu (STN EN 3417).
Nity zo žiaruvzdornej a nehrdzavejúcej ocele - STN EN 2898.
Nity zo zliatiny niklu  - STN EN 2941.
Nity so zápustnou hlavou s uhlom 100°, z nehrdzavejúcej ocele - STN EN 3139, STN EN 3140, aj vo vyhotovení s klenbovou hlavou (STN EN 3138).
Zaslepovacie nity so 100° zapustenou hlavou - vysokopevné (STN EN 6128).

Typy ostatných nitov
Kotlové nity - používajú sa na nitovanie tlakových nádob - kotlov. Musia zabezpečiť pevnosť aj tesnosť spoja. Podobajú sa na nity s polguľovou hlavou, majú však väčšiu a rozšírenú hlavu a zaoblený prechod hlavy do drieku. V minulosti boli v Česko-slovensku tiež normalizované. Nituje sa za tepla, po vychladnutí nitu sa v ňom vytvoria ťahové napätia, ktoré zabezpečia trenie medzi spájanými plechmi, dostatočné pre zachytenie tlakového zaťaženia nádoby.. 
Lodné nity
Rozštiepené nity
Rúrkové nity tenkostenné, kužeľovité
Dvojdielne nity - otvorené aj uzavrené.
Výbušné nity - používajú sa pre nitovanie konštrukcií, ktoré sú dostupné len z jednej strany.
Špeciálne nity, ktoré plnia aj (alebo len) ozdobný účel sa používajú aj pri výrobe odevov, obuvi a iných doplnkov.

Pevnosť nitovaného spoja
Pevnosť nitovaného spoja závisí od správneho návrhu spoja, od spájaného materiálu, pevnosti nitu a správneho technologického postupu. 

 Trhacie nity DIN7337 
Pevnosť jednotlivého nitovaného spoja pre trhacie nity s tŕňom, vyrobené podľa DIN7337, uvádza táto norma v tabuľke č.6, pre namáhanie na strih (sila kolmo na os nitu), pozri obrázok A.1 normy. V tabuľke č.7 sa uvádza pevnosť pre namáhanie v ťahu (sila v smere osi nitu), pozri obrázok B.1 normy.

Príklad pevnosti nitu priemeru 3mm pri správnej veľkosti vŕtania otvorov a správnej dĺžke nitu:
Hliník: 500N na strih, 400N na ťah
Nerez A2: 1600N na strih, 2000N na ťah

 Referencie 

Iné projekty


 Externé odkazy 
 .

Kategória:Spojovacie súčiastky a materiály